હરમીતની ટેબલ ટેનિસમાં સુવર્ણ ચંદ્રક જીતવાની સાધનાની શરૃઆત તો વીસ વર્ષ અગાઉથી શરૃ થઈ ચૂકી હતી. હરમીત છ વર્ષનો હતો ત્યારથી તે ટેબલ ટેનિસ રમતો આવ્યો છે. જોકે, હરમીત અનાયાસે જ ટેબલ ટેનિસના ક્ષેત્રમાં આવી ગયો છે એવું તેનાં માતા-પિતાનું કહેવું છે. હરમીતના પિતા રાજુલભાઈ હરમીતના મોટાભાઈ હૃદય માટે ટેબલ લાવ્યા હતા અને ભાઈને ટેબલ ટેનિસ રમતો જોઈને હરમીતના મનમાં પણ ટેબલ ટેનિસ રમવાની ધૂન સવાર થઈ ગઈ. મહત્ત્વની વાત એ છે કે હરમીતનાં માતા-પિતાએ પોતાના દીકરા હરમીતના ટેબલ ટેનિસ માટેના પ્રેમ કે ઝનૂન તરફ અકળાવવાને બદલે, એ ક્ષેત્રમાં આગળ વધવા પ્રોત્સાહન પૂરું પાડ્યું અને નાવ, રેસ્ટ ઇઝ ધ હિસ્ટ્રી.